DA Den Europæiske Unions Tidende CE 65/163

(2004/C 65 E/178)

SKRIFTLIG FORESPØRGSEL E-2493/03

af Christopher Huhne (ELDR) til Kommissionen

(25. juli 2003)

Om: Forpligtelser vedrørende gennemskuelighed

Kan Kommissionen anslå, hvor mange meddelelser med markedsoplysninger der udsendes til hvert enkelt national marked inden for Den Europæiske Union? Har Kommissionen bemærket et omvendt forhold mellem mængden af kvartalsberetning fra børsnoterede selskaber i hver enkelt medlemsstat og antallet af meddelelser fra myndighederne med markedsfølsomme oplysninger? Hvis der foreligger et sådant omvendt forhold, hvilke foranstaltninger agter den da at træffe for at sikre, at der ikke gives færre oplysninger til investorerne, hvis dens forslag om obligatoriske kvartalsberetninger bliver vedtaget?

Svar afgivet af Frederik Bolkestein på Kommissionens vegne

(4. september 2003)

Det ærede medlems spørgsmål vedrører Kommissionens forslag til direktiv om harmonisering af gennemsigtighedskrav til værdipapirudstedere (1). Forslaget drejer sig om indførelse af kvartalsoplysninger for børsnoterede selskaber, der udsteder aktier til optagelse til omsætning på et reguleret marked i Unionen.

Kommissionen er ved at indsamle de oplysninger, der er nødvendige for at afgøre, om der overhovedet kan foretages et sådant skøn, som det ærede medlem anmoder om. Kommissionen agter at fokusere sine undersøgelser på de medlemsstater, hvor der findes et udpræget centraliseret system for spredning af oplysninger, eller hvor der er en centraliseret registrering af oplysninger hos den kompetente myndighed eller hos operatøren af et reguleret marked. Desuden er det nødvendigt, at Kommissionen undersøger, om et sådant centraliseret system dækker de oplysninger, som der er krav om efter EU-reglerne, og også de oplysninger, som der er krav om efter supplerende nationale regler. Derfor er det ikke muligt at foretage en undersøgelse, der dækker alle medlemsstater.

Under alle omstændigheder ønsker Kommissionen på nuværende tidspunkt at henlede det ærede medlems opmærksomhed på følgende:

— Udtrykket »meddelelser med markedsoplysninger« er for bredt til at kunne foretage en rimelig vurdering af forholdet mellem kvartalsregnskaber og andre typer oplysninger. Udtrykket ville f.eks. også dække meddelelser mellem investeringsselskaber og investorer — en situation, der slet ikke vedrører regulerede markeder for værdipapirer. Det ville også omfatte værdipapirer såsom obligationer eller finansielle instrumenter såsom warrants; for dem har Kommissionen ikke foreslået, at der skulle indføres kvartalsvise regnskabsoplysninger.

— Desuden vil de foreslåede krav til finansielle oplysninger naturligvis ikke få nogen virkning for de lovbundne oplysninger, hvor udstederen ikke har nogen valgmulighed med hensyn til at beslutte, om han vil offentliggøre oplysninger til offentligheden eller ej (eller udskyde en sådan offentliggørelse). Det drejer sig f.eks. om oplysninger vedrørende — ledelsens handler med aktier i eget selskab — ændringer i store aktieposter i et selskab — kommende generalforsamlinger — anvendelse af en national kodeks for god virksomhedsledelse — transaktioner mellem udstedere og ledere eller andre i indflydelsesrige stillinger inden for en udsteder (»related party transactions«) — store transaktioner, der foretages af børsnoterede selskaber uden for deres normale forretningsvirksomhed (»Class tests«).

Kommissionen vil så hurtigt som muligt give meddelelse om de resultater, den eventuelt når frem til.

(1) KOM(2003) 138 endelig.